মহেন্দ্র সিংহ ধোনি মানেই রেকর্ড। তিনি সেই মিডাস রাজা, যা ধরেন তাতেই সোনা ফলান। কটকে অনুষ্ঠিত প্রথম টি টোয়েন্টি ম্যাচে ভারতের প্রাক্তন অধিনায়ক আবারও রেকর্ড গড়লেন। সেই রেকর্ডও গর্বের।  
বুধবারের টি টোয়েন্টিতে ভারতের বিরুদ্ধে দাঁড়াতেই পারেনি শ্রীলঙ্কা। মোক্ষম সময়ে ধোনি ও মণীশ পাণ্ডে জুটি ভারতকে নিয়ে যায় বেশ ভাল জায়গায়। যার জবাব আর দিতে পারেনি দ্বীপরাষ্ট্র। 
বুধবার উইকেটের পিছনে দাঁড়িয়ে ধোনির শিকার চার। দুটো ক্যাচ আর দুটো স্টাম্প করেছেন ধোনি। তার ফলে টি টোয়েন্টি ফর্ম্যাটে ধোনির শিকার সংখ্যা ২০০। মাহির ঠিক আগেই রয়েছেন পাকিস্তানের উইকেটরক্ষক কামরান আকমল। তাঁর শিকার ২০৭। তৃতীয় স্থানে রয়েছেন শ্রীলঙ্কার উইকেটকিপার কুমার সঙ্গকারা। ১৯২টি শিকার তাঁর নামের পাশে। 
অর্থাৎ গতিপ্রকৃতি এখন যে দিকে মোড় নিচ্ছে তাতে ধোনি যে কোনও মুহূর্তে টপকে যেতে পারেন কামরান আকমলকে। সেই দিনের অপেক্ষায় দেশের তামাম ক্রিকেটপ্রেমীরা।